
Patikslintas projektas Nr. TSP-303
JURBARKO RAJONO SAVIVALDYBĖS TARYBA

	SPRENDIMAS

	DĖL JURBARKO RAJONO SAVIVALDYBĖS TARYBOS 2024 M. GRUODŽIO 19 D. SPRENDIMO NR. T2-361 „DĖL JURBARKO RAJONO SAVIVALDYBĖS VIETINIŲ RINKLIAVŲ NUOSTATŲ PATVIRTINIMO“ PAKEITIMO

	

	2026 m. rugsėjo 23 d.  Nr. TSP-309

	Jurbarkas


Vadovaudamasi Lietuvos Respublikos vietos savivaldos įstatymo 6 straipsnio 2 punktu,   15 straipsnio 4 dalimi, Lietuvos Respublikos rinkliavų įstatymo 11 straipsnio 1 dalies 1 puntu ir              2 dalimi, atsižvelgdama į AB „Kauno energija“ 2026 m. kovo 23 d. raštą „Dėl vietinės rinkliavos už kasinėjimo darbus“ (registracijos numeris R1-5.15-770), Jurbarko rajono savivaldybės taryba   n u s p r e n d ž i a:
1. Pakeisti Jurbarko rajono savivaldybės vietinių rinkliavų nuostatus, patvirtintus Jurbarko rajono savivaldybės tarybos 2024 m. gruodžio 19 d. sprendimu Nr.  T2-361 „Dėl Jurbarko rajono savivaldybės vietinių rinkliavų nuostatų patvirtinimo“  (toliau – Nuostatai):
1.1. pakeisti 6.1 papunktį ir jį išdėstyti taip:

„6.1. leidimo atlikti kasinėjimo, inžinerinių komunikacijų klojimo, medžiagų sandėliavimo ir kitus darbus Savivaldybės viešojo naudojimo teritorijoje (gatvėse, vietinės reikšmės keliuose, kelių juostose ar jų apsaugos zonose, aikštėse, žaliuosiuose plotuose), atitverti ją ar jos dalį arba apriboti eismą joje išdavimą;“
1.2. pakeisti 8 punktą ir jį išdėstyti taip:

„8. Leidimus atlikti kasinėjimo, inžinerinių komunikacijų klojimo, medžiagų sandėliavimo ir kitus darbus Savivaldybės viešojo naudojimo teritorijoje (gatvėse, vietinės reikšmės keliuose, kelių juostose ar jų apsaugos zonose, aikštėse, žaliuosiuose plotuose), atitverti ją ar jos dalį arba apriboti eismą joje išduoda atitinkamų seniūnijų seniūnai.“

1.3. pakeisti 9 punktą ir 9.1 papunktį ir išdėstyti taip:

„9. Nustatomi vietinės rinkliavos už leidimo atlikti kasinėjimo, inžinerinių komunikacijų klojimo, medžiagų sandėliavimo ir kitus darbus Savivaldybės viešojo naudojimo teritorijoje (gatvėse, vietinės reikšmės keliuose, kelių juostose ar jų apsaugos zonose, aikštėse, žaliuosiuose plotuose), atitverti ją ar jos dalį arba apriboti eismą joje išdavimo dydžiai:

9.1.

	Eil. Nr.
	Rinkliavos objektas
	Teritorijos dangos
	Rinkliavos  dydis už 1 (vieną) parą (Eur)

	
	
	
	Jurbarko mieste
	Kitose teritorijose

	1.


	 Kasinėjimo darbai

(Gatvės, šaligatviai, pėsčiųjų ir dviračių takai, aikštės, skverai, kiemai)
	
	
	

	1.1.
	
	Asfalbetonio, betoninių trinkelių
	25
	15

	1.2.
	
	Kitos dangos (žvyro, grunto danga, žalieji plotai)
	20
	10

	2. 
	Inžinerinių komunikacijų klojimo darbai
(Gatvės, šaligatviai, pėsčiųjų ir dviračių takai, aikštės, skverai, kiemai)
	
	
	

	2.1.
	
	Asfalbetonio, betoninių trinkelių
	25 
	15

	2.2. 
	
	Kitos dangos (žvyro, grunto danga, žalieji plotai)
	20
	10

	3.
	Medžiagų sandėliavimas

(Gatvės, šaligatviai, pėsčiųjų ir dviračių takai, aikštės, skverai, kiemai)
	
	
	

	3.1. 
	
	Asfalbetonio, betoninių trinkelių

	5
	4

	3.2.
	
	Kitos dangos (žvyro, grunto danga, žalieji plotai)
	5
	4

	4. 
	Kiti darbai ⃰ ⃰
(Gatvės, šaligatviai, pėsčiųjų ir dviračių takai, aikštės, skverai, kiemai)
	
	
	

	4.1.
	
	Asfalbetonio, betoninių trinkelių
	5
	4

	4.2. 
	
	Kitos dangos (žvyro, grunto danga, žalieji plotai)
	5
	4

	Pastaba:  Vietinės rinkliavos dydis nurodytas lentelėje mokamas, kai kasinėjimo darbų trukmė neviršija 5 (imtinai) parų. 
Kai darbų trukmė: nuo 6 iki 10 parų – rinkliavos dydis didinamas 1,5 karto; 

                              nuo 11 iki 20 parų – rinkliavos dydis didinamas 2 kartus;

                 ilgesnis nei 20 parų – rinkliavos dydis didinamas 4 kartus, 

                išskyrus lentelės 3 punkte „Medžiagų sandėliavimas“ ir 4 punkte „Kiti darbai“ nurodytus darbus, kuriems nuo 6 (šeštos) paros rinkliavos dydis dėl darbų trukmės nedidinamas.


1.4. pakeisti Nuostatų 11.4 papunktį ir jį išdėstyti taip:

„11.4. gyventojams, vykdantiems prisijungimo prie centralizuotų vandens tiekimo ir nuotekų, įskaitant paviršinių (lietaus) nuotekų, tinklų bei centralizuoto šilumos tiekimo tinklų darbus;“
1.5. papildyti Nuostatus 11.5 papunkčiu:

„11.5. darbų užsakovas yra Jurbarko rajono savivaldybės administracija, Jurbarko rajono savivaldybės įmonė, akcinė bendrovė ar uždaroji akcinė bendrovė, kurioje Jurbarko rajono savivaldybei nuosavybės teise priklauso akcijų, arba viešoji įstaiga, kurios savininkė ar dalininkė yra Jurbarko rajono savivaldybė, vykdantiems prisijungimo prie centralizuotų vandens tiekimo ir nuotekų, įskaitant paviršinių (lietaus) nuotekų, tinklų bei centralizuoto šilumos tiekimo tinklų darbus.“;
1.6. papildyti Nuostatus 13 punktu ir jį išdėstyti taip: 

„13. Leidimo turėtojas privalo:
13.1. vykdant kasimo darbus vadovautis Statybos techniniu reglamentu STR 1.06.01:2016 „Statybos darbai. Statinio statybos priežiūra;

13.2. kasinėjimo darbų teritorijoje ir gretimybėse esančius želdinius apsaugoti vadovaujantis Želdinių apsaugos, vykdant statybos darbus, taisyklėmis, patvirtintomis Lietuvos Respublikos aplinkos ministro 2010 m. kovo 15 d. įsakymu Nr. D1-193 „Dėl Želdinių apsaugos, vykdant statybos darbus, taisyklių patvirtinimo;

13.2. baigus kasimo darbus, kai išimties tvarka darbai vykdomi žiemos metu, nusistovėjus palankiems orams, bet ne vėliau kaip iki gegužės 1 d., atsodinti medžius, krūmus, gėlynus, pasėti žolę. Vykdant želdinių atkūrimo darbus vadovautis Želdynų įrengimo ir želdinių veisimo taisyklėmis, patvirtintomis Lietuvos Respublikos aplinkos ministro 2007 m. gruodžio 29 d. įsakymu Nr. D1-717 „Dėl Želdynų įrengimo ir želdinių veisimo taisyklių patvirtinimo“;

13.3. už komunikacijų sugadinimą atsako kasimo darbus vykdantis Leidimo turėtojas:

13.4. kai išimties tvarka darbai vykdomi žiemos metu ir oro sąlygos nepalankios, išardytos dangos visų kategorijų gatvių važiuojamojoje dalyje sutvarkomos įrengiant laikinąją dangą (įrengiamas skaldos pagrindas ir šaltas asfaltbetonis). Nusistovėjus palankiems orams, laikina danga išardoma ir įrengiama nauja danga iškasoje pagal tipinę konstrukciją, atitinkančią gatvės kategoriją. Pėsčiųjų ir dviračių takų zonoje įrengiamas smėlio pasluoksnis ir laikina danga. Nusistovėjus palankiems orams, bet ne vėliau kaip iki gegužės 1 d. dangos galutinai atstatomos ir apie darbų pabaigą raštu informuojamas atitinkamos seniūnijos seniūnas ir leidimą išdavęs atsakingas darbuotojas. Jei rangovas dėl oro sąlygų negali pilnai atstatyti dangų, pateikia atitinkamos seniūnijos seniūnui garantinį raštą su konkrečia darbų užbaigimo data Iki to laiko įrengti laikini pagrindai prižiūrimi ir už jų būklę atsako leidimo turėtojas.

13.5. pasibaigus Leidime nurodytam dangų ir želdinių atkūrimo terminui, statytojas privalo perduoti sutvarkytą darbų vykdymo vietą Leidimą išdavusiai institucijai. Įgaliotinis, apžiūrėjęs kasinėjimo, atitvėrimo darbų vietą, įvertina, ar dangos ir aplinka sutvarkyta ir pritaria arba nepritaria Leidimo užbaigimui. Jeigu darbai baigiami ne Leidimą išdavusios institucijos darbo dieną, Leidimo turėtojas apie darbų pabaigą ir sutvarkytą darbų vykdymo vietą privalo informuoti Leidimą išdavusį atsakingą darbuotoją elektroniniu paštu ar kitu Leidime nurodytu būdu ne vėliau kaip iki kitos darbo dienos pradžios. Tokiu atveju darbų vykdymo vietos apžiūra atliekama artimiausią Leidimą išdavusios institucijos darbo dieną, o iki apžiūros Leidimo turėtojas privalo užtikrinti tinkamą sutvarkytos teritorijos būklę.“
1.7. pripažinti netekusiu galios 16.3 papunktį;
1.8. papildyti Nuostatus 161 punktu:

„161. Rinkliava netaikoma organizuojant muges Jurbarko rajono savivaldybės teritorijoje vykstančių renginių metu, kurios organizuojamos pagal Jurbarko rajono savivaldybės tarybos patvirtintą tvarką.“

2. Paskelbti šį sprendimą Teisės aktų registre ir Jurbarko rajono savivaldybės interneto svetainėje.
	Savivaldybės meras
	


Derino: 

Vicemerė G. Lukošienė

Administracijos direktorė R. Vančienė

Teisės ir civilinės metrikacijos skyriaus vyr. specialistė R. Gadliauskienė 

Tarybos posėdžių sekretorė D. Dačkauskaitė

Dokumentų ir viešųjų ryšių skyriaus vyr. specialistas A. Gvildys

Infrastruktūros ir turto skyriaus vedėja J. Šeflerienė
Jurbarko miesto seniūnijos seniūnas R. Kuras

Eržvilko seniūnijos seniūnas G. Kasputis

Girdžių seniūnijos seniūnas M. Dilys

Juodaičių seniūnijos seniūnas E. Mikšta

Jurbarkų seniūnijos seniūnas A. Kačiušis

Raudonės seniūnijos seniūnas Č. Meškauskas

Seredžiaus seniūnijos seniūnė R. Pavalkienė

Skirsnemunės seniūnijos seniūnas A. Mozūraitis

Smalininkų seniūnijos seniūnas R. Alminas

Veliuonos seniūnijos seniūnas E. Mikšta

Viešvilės seniūnijos seniūnas V. Kucinas

Šimkaičių seniūnijos seniūnė J. Zikienė
Parengė

Gabrielė Gvazdauskaitė, tel. +370 601 93 565,  el. p.  gabriele.gvazdauskaite@jurbarkas.lt
Renata Gadliauskienė,  tel. +370 684 27 483, el. p. renata.gadliauskiene@jurbarkas.lt

	JURBARKO RAJONO SAVIVALDYBĖS ADMINISTRACIJOS

INFRASTRUKTŪROS IR TURTO SKYRIUS


AIŠKINAMASIS RAŠTAS

PRIE JURBARKO RAJONO SAVIVALDYBĖS TARYBOS SPRENDIMO „DĖL JURBARKO RAJONO SAVIVALDYBĖS TARYBOS 2024 M. GRUODŽIO 19 D. SPRENDIMO NR. T2-361 „DĖL JURBARKO RAJONO SAVIVALDYBĖS VIETINIŲ RINKLIAVŲ NUOSTATŲ PATVIRTINIMO“ PAKEITIMO“   PROJEKTO
2026-09-23
Jurbarkas

	1. Parengto projekto tikslai ir uždaviniai.

	    Sprendimo projekto tikslas – pakeisti Jurbarko rajono savivaldybės vietinių rinkliavų nuostatus, patvirtintus Jurbarko rajono savivaldybės tarybos 2024 m. gruodžio 19 d. sprendimu Nr. T2-361 „Dėl Jurbarko rajono savivaldybės vietinių rinkliavų nuostatų patvirtinimo“ (toliau- Nuostatai), atsižvelgiant į pasikeitusį Lietuvos Respublikos rinkliavų įstatymo reglamentavimą, patikslinant vietinės rinkliavos objektą ir su juo susijusias leidimų išdavimo nuostatas, nustatant rinkliavos dydžius už atitinkamus darbus, taip pat patikslinant rinkliavos netaikymo atvejus ir kitą Nuostatų teisinį reguliavimą.
    Praėjusio Jurbarko rajono savivaldybės tarybos posėdžio metu Tarybos narys pasiūlė papildyti (išplėsti) Nuostatus, atsižvelgiant į Lietuvos Respublikos rinkliavų įstatymo 11 straipsnio 1 dalies 1 punkto pakeitimą. Kuriame nustatyta, kad „Savivaldybės taryba turi teisę savivaldybės teritorijoje nustatyti vietines rinkliavas tik už leidimo atlikti kasinėjimo, inžinerinių komunikacijų klojimo, medžiagų sandėliavimo ir kitus darbus savivaldybės viešojo naudojimo teritorijoje (gatvėse, vietinės reikšmės keliuose, kelių juostose ar jų apsaugos zonose, aikštėse, žaliuosiuose plotuose), atitverti ją ar jos dalį arba apriboti eismą joje išdavimas“..

    Atsižvelgiant į šį pasiūlymą, sprendimo projektu siūloma atitinkamai patikslinti Nuostatų 6.1 papunktį, 8 ir 9 punktus, numatant, kad leidimai gali būti išduodami ne tik kasinėjimo, bet ir inžinerinių komunikacijų klojimo, medžiagų sandėliavimo bei kitiems darbams.

     Kartu įvertinta, kad vien Nuostatų papildymas Rinkliavų įstatyme nurodytomis darbų rūšimis, paliekant galioti tik kasinėjimo darbams nustatytus rinkliavos dydžius, nebūtų pakankamas. Tokiu atveju Nuostatuose būtų nustatyti papildomi rinkliavos objektai, tačiau jiems nebūtų nustatyti konkretūs vietinės rinkliavos dydžiai. Todėl sprendimo projektu siūloma papildyti rinkliavos dydžių lentelę, nustatant atskirus rinkliavos dydžius už inžinerinių komunikacijų klojimą, medžiagų sandėliavimą ir kitus darbus. Atsižvelgiant į Tarybos narių ir seniūnų pateiktus pasiūlymus, siūloma rinkliavos dydį nustatyti už 1 (vieną) parą, atsisakant rinkliavos dydžio skaičiavimo pagal 1 kv. m. užimamą plotą. Tokiu būdu rinkliavos dydžiai diferencijuojami pagal atliekamų darbų rūšį ir teritorijos dangos rūšį, atskirai nustatant dydžius Jurbarko mieste ir kitose teritorijose. Pastabose nurodyta, kad lentelėje nurodytas rinkliavos dydis taikomas, kai darbų trukmė neviršija 5 parų. Nuo 6-osios paros rinkliavos dydis už kasinėjimo ir inžinerinių komunikacijų klojimo darbus didinamas: nuo 6 iki 10 parų – 1,5 karto, nuo 11 iki 20 parų – 2 kartus, ilgiau kaip 20 parų – 4 kartus. Atsižvelgiant į seniūno pasiūlymą papildome pastabas, kad Medžiagų sandėliavimo ir kitų darbų atveju nuo 6-osios paros rinkliavos dydis dėl darbų trukmės nedidinamas.

     Pažymėtina, kad Lietuvos Respublikos rinkliavų įstatymo 11 straipsnyje nustatyti vietinės rinkliavos objektai, kuriuos savivaldybės taryba turi teisę nustatyti, todėl konkrečios vietinės rinkliavos nustatymas ir jos dydžio nustatymas yra savivaldybės tarybos sprendimas. Atsižvelgiant į tai, sprendimo projektu siekiama suderinti Nuostatų nustatomus rinkliavos objektus ir jiems taikomus rinkliavos dydžius.

     Projektas taip pat parengtas atsižvelgiant į akcinės bendrovės „Kauno energija“ 2026 m. kovo 23 d. raštą Nr. R1-5.15-770 „Dėl vietinės rinkliavos už kasinėjimo darbus“, kuriame atkreipiamas dėmesys į praktikoje kylančias problemas vykdant naujų vartotojų prijungimą prie centralizuoto šilumos tiekimo tinklų. Rašte nurodoma, kad atliekant centralizuoto šilumos tiekimo trasų tiesimo darbus neišvengiamai vykdomi kasinėjimo darbai, už kuriuos pagal galiojančius įkainius taikoma vietinė rinkliava, todėl didėja naujų vartotojų prijungimo kaštai. Taip pat atsižvelgta į Tarybos narių siūlymus išplėsti rinkliavos netaikymo atvejus, įtraukiant darbus, susijusius su prisijungimu prie paviršinių (lietaus) nuotekų tinklų, taip pat atvejus, kai tokius darbus vykdo akcinės ar uždarosios akcinės bendrovės, kurių akcininkė yra Jurbarko rajono savivaldybė. 
    Atsižvelgiant į tai, siūloma papildyti Nuostatuose 11.4. papunktį ir į nustatytus rinkliavos netaikymo atvejus numatyti išimtį gyventojams, vykdantiems prisijungimo prie centralizuotų vandens tiekimo ir nuotekų, įskaitant paviršinių (lietaus) nuotekų, tinklų bei centralizuoto šilumos tiekimo tinklų darbus.
     Taip pat siūloma papildyti Nuostatus nauju 11.5 papunkčiu ir nustatyti rinkliavos netaikymo atvejį, kai darbų užsakovas yra Jurbarko rajono savivaldybės administracija, Jurbarko rajono savivaldybės įmonė, akcinė bendrovė ar uždaroji akcinė bendrovė, kurioje Jurbarko rajono savivaldybei nuosavybės teise priklauso akcijų, arba viešoji įstaiga, kurios savininkė ar dalininkė yra Jurbarko rajono savivaldybė, ir šie subjektai vykdo prisijungimo prie centralizuotų vandens tiekimo ir nuotekų, įskaitant paviršinių (lietaus) nuotekų, tinklų bei centralizuoto šilumos tiekimo tinklų darbus.
     Atsižvelgiant į seniūnų ir Tarybos narių pateiktus pasiūlymus dėl darbų vykdymo vietos sutvarkymo ir dangos bei želdinių atkūrimo po darbų, taip pat dėl termino, iki kurio turi būti atkurta danga ir želdiniai, kai darbai dėl oro sąlygų vykdomi žiemos metu, siūloma papildyti Nuostatus 13 punktu, nustatant Leidimo turėtojo pareigas vykdant kasinėjimo darbus, saugant želdinius, atkuriant išardytas dangas ir želdinius bei užbaigiant leidime nurodytus darbus. Taip pat nustatoma, kad, kai darbai vykdomi žiemos metu ir dėl nepalankių oro sąlygų nėra galimybės galutinai atkurti dangos ir želdinių, laikina danga turi būti įrengiama ir prižiūrima iki palankių oro sąlygų, o galutinai danga ir želdiniai turi būti atkurti ne vėliau kaip iki gegužės 1 d. 

    Be to, siekiant patikslinti Nuostatų teisinį reguliavimą ir pašalinti neaktualias nuostatas, siūloma pripažinti netekusiu galios Nuostatų 16.3 papunktį ir papildyti Nuostatus 16¹ punktu, reglamentuojančiu rinkliavos netaikymą organizuojant muges Jurbarko rajono savivaldybės teritorijoje vykstančių renginių metu, kai jos organizuojamos pagal Jurbarko rajono savivaldybės tarybos patvirtintą tvarką.

    Uždaviniai: suderinti Nuostatų teisinį reguliavimą su pasikeitusiu Lietuvos Respublikos rinkliavų įstatymo reglamentavimu, išplėsti vietinės rinkliavos objektą ir nustatyti atitinkamus rinkliavos dydžius, patikslinti rinkliavos dydžių taikymą pagal darbų rūšį, teritorijos dangą ir darbų trukmę, nustatyti rinkliavos netaikymo atvejus prisijungiant prie centralizuotų inžinerinių tinklų, reglamentuoti Leidimo turėtojo pareigas dėl darbų vietos, dangos ir želdinių atkūrimo, taip pat patikslinti ir aktualizuoti kitą Nuostatų teisinį reguliavimą.

	2. Kaip šiuo metu yra sureguliuoti projekte aptarti klausimai.

	   Šiuo metu vietinių rinkliavų nustatymo ir taikymo klausimai reglamentuojami:

Lietuvos Respublikos vietos savivaldos įstatymo 6 straipsnio 2 punktu ir 15 straipsnio 4 dalimi,
Lietuvos Respublikos rinkliavų įstatymu, Jurbarko rajono savivaldybės vietinių rinkliavų nuostatais, patvirtintais 2024 m. gruodžio 19 d. sprendimu Nr. T2-361. 

	3. Kokių pozityvių rezultatų laukiama.


	   Priėmus sprendimo projektą bus sudarytos palankesnės sąlygos gyventojams ir juridiniams asmenims prisijungti prie centralizuotų vandentiekio, nuotekų ir šilumos tinklų, bus skatinama centralizuoto šilumos tiekimo sistemos plėtra Jurbarko rajone, prisidės prie aplinkosauginių tikslų įgyvendinimo, kadangi centralizuotai tiekiama šiluma gaminama naudojant atsinaujinančius energijos išteklius ir mažina aplinkos taršą, gerės viešųjų paslaugų prieinamumas ir kokybė, nustatytos išimtys savivaldybės valdomiems juridiniams asmenims sudarys sąlygas efektyviau įgyvendinti savivaldybės funkcijas, aiškiau reglamentuotas rinkliavos netaikymas miesto švenčių ir mugių metu.
4. Galimos neigiamos priimto projekto pasekmės ir kokių priemonių reikėtų imtis, kad tokių pasekmių būtų išvengta.

	   Pažymėtina, kad dėl nustatytų rinkliavos lengvatų gali nežymiai sumažėti savivaldybės biudžeto pajamos, tačiau šį poveikį kompensuos ilgalaikė nauda –  didesnis vartotojų skaičiaus, išplėtotos infrastruktūros ir mažesnės aplinkos tarša.

	5. Kokie šios srities aktai tebegalioja (pateikiamas aktų sąrašas) ir kokius galiojančius aktus būtina pakeisti ar panaikinti, priėmus teikiamą projektą.


	-

	6. Projekto rengimo metu gauti specialistų vertinimai ir išvados, ekonominiai apskaičiavimai (sąmatos), konkretūs finansavimo šaltiniai.

-.


	7. Ar reikalingas projekto antikorupcinis vertinimas.

Reikalingas


	8. Projekto iniciatorius, autorius ar autorių grupė.


	Akcinė bendrovė „Kauno energija“


	9. Kiti, autorių nuomone, reikalingi pagrindimai ir paaiškinimai.

-

	10. Sprendimas įteikiamas (kam ir kiek egz.).


	Akcinei bendrovei „Kauno energija“ – 1 egz.


	

	

	

	

	

	

	

	

	

	

	


Parengė

Gabrielė Gvazdauskaitė
Renata Gadliauskienė
⃰ Kiti darbai – savivaldybės viešojo naudojimo teritorijoje atliekami darbai, nepriskiriami kasinėjimo, inžinerinių komunikacijų klojimo ar medžiagų sandėliavimo darbams, pavyzdžiui, kelio, gatvės, šaligatvio ar aikštės dangos remonto, rekonstravimo ar įrengimo, bortų ir trinkelių klojimo, apšvietimo, kelio ženklų, atramų, stulpų ar kitų įrenginių montavimo, pastolių, statybinės technikos ar konteinerių pastatymo, infrastruktūros įrengimo, remonto, rekonstravimo ar išmontavimo ir pan.








